b'\n_START_ARTICLE_\nStalininis ampyras\n_START_PARAGRAPH_\nStalininis ampyras arba tarybinis monumentalusis klasicizmas - XX a. tre\xc4\x8diame-penktame de\xc5\xa1imtme\xc4\x8diuose Taryb\xc5\xb3 S\xc4\x85jungos architekt\xc5\xabroje, monumentaliajame ir taikomajame mene vyravusi kryptis, pakeitusi iki tol buvus\xc4\xaf racionalizm\xc4\x85 ir konstruktyvizm\xc4\x85. Suklest\xc4\x97jo Stalino valdymo, ypa\xc4\x8d pokario metais, kuomet paplito ir Ryt\xc5\xb3 Europos \xc5\xa1alyse.\n_START_SECTION_\nRy\xc5\xa1kiausi pavyzd\xc5\xbeiai\n_START_PARAGRAPH_\nStilius susiformavo projektuojant taip ir nepastatytus Taryb\xc5\xb3 r\xc5\xabmus Maskvoje, tarybinius paviljonus pasaulin\xc4\x97ms parodoms Pary\xc5\xbeiuje (1937 m.) ir Niujorke (1939 m.). Ypa\xc4\x8d suklest\xc4\x97jo atstatant karo sugriautus TSRS miestus. Ry\xc5\xa1kiausi pavyzd\xc5\xbeiai - septyni\xc5\xb3 auk\xc5\xa1tumini\xc5\xb3 pastat\xc5\xb3 grup\xc4\x97 Maskvoje (tame tarpe Maskvos universiteto centriniai r\xc5\xabmai), Liaudies \xc5\xabkio pasiekimo parodos (L\xc5\xaaPP) Maskvoje paviljon\xc5\xb3 kompleksas, Maskvos metro stotys, Nepriklausomyb\xc4\x97s projektas Minske, Latvijos moksl\xc5\xb3 akademijos pastatas Rygoje, Kult\xc5\xabros ir mokslo r\xc5\xabmai Var\xc5\xa1uvoje.\n_START_SECTION_\nStalininis ampyras Lietuvoje\n_START_PARAGRAPH_\n1947-1952 m. buvo parengtas generalinis Vilniaus pl\xc4\x97tros planas, suformuotas naujas miesto centras, jame pastatyti ry\xc5\xa1k\xc5\xabs \xc5\xa1ios krypties architekt\xc5\xabriniai akcentai: Gele\xc5\xbeinkelio stoties pastatas, skulpt\xc5\xabromis papuo\xc5\xa1tas \xc4\x8cerniachovskio tiltas, Lenino aik\xc5\xa1t\xc4\x97, Mokslinink\xc5\xb3 namai, Profs\xc4\x85jung\xc5\xb3 kult\xc5\xabros r\xc5\xabmai, Ministr\xc5\xb3 tarybos r\xc5\xabmai. Vis\xc5\xb3 plan\xc5\xb3 nebuvo sp\xc4\x97ta \xc4\xafgyvendinti.'